Luister: “Terug Kerk Toe Sondag” vra mense om terug te keer na die Herehttps://rak2.spens.co.za/radio/2016/jannie-pelser-2016-10-27.mp3 Argieffoto Die tyd waarin ons lewe en die uitdagings wat daarmee gepaard gaan dwing ons om weer te vra na die kwaliteit van ons geloofsverbintenis met die God van die Bybel. Dit is waarom Jannie Pelser van die ToekomsVenster-inisiatief die Terug Kerk Toe Sondag-veldtog begin het. Die inisiatief is daarop gemik om mense op 20 November weer in die kerk te kry en dit word goed ontvang. “Baie mense glo nie meer dat die kerk relevant is en ŉ verskil kan maak in die wêreld nie. Die fout lê uiteraard nie by God nie maar by die aard en kwaliteit van ons verbintenis aan Hom. Baie eens aktiewe Christene het weggedwaal en beskou hulle geloofslewe nie meer as ŉ prioriteit nie. Die leë banke in gemeentes op Sondagoggend getuig daarvan,” het Pelser gesê. Volgens hom bring die Bybel die ontstellende en uitdagende konteks waarin ons in Suid-Afrika leef en die toestand van en in die kerk met mekaar in verband. “Die bekende teks in 2 Kronieke 7:13 en 14 veral, roep en maan die kerk om haar te bekeer. Met die eerste oogopslag lyk dit vreemd dat God sy kerk tot bekering moet roep. ŉ Mens sou verwag dat die Here Hom met die onverskilligheid van die wêreld buite die kerk besig sal hou. Dit gebeur egter nie. Dit is die tipiese en sikliese manier van lewe van die Godsvolk dwarsdeur al die eeue. Die kerk in die Ou sowel as die Nuwe Testament moet voortdurend herinner word aan haar eerste liefde en lojaliteit.” “Terug Kerk Toe Sondag” is ŉ nuwe en herstelde verbintenis aan God wat aanleiding moet gee tot ŉ ander manier van lewe. Volgens Pelser behels dit algehele toekeer en inkeer. “Dit is om deel van die antwoord in ŉ soekende wêreld te word, eerder as om die probleem en uitdagings groter te maak,” het hy gesê. Leraars word vriendelik versoek om eredienste te fasiliteer waar lidmate die geleentheid gebied word om hulle te verootmoedig, skuld te bely soos die Heilige Gees hulle oortuig en in besonder voorbidding te doen vir die vele uitdagings in Suid-Afrika. “Dit is veral die knellende droogte wat op gemeentes se gebedlysie moet wees.” Die versoek is nie aan ŉ spesifieke denominasie gerig nie, maar aan alle gemeentes ongeag kerkverband. Die oogmerk is dat lidmate op 20 November weer terugkeer na hulle eie gemeentes. “Gelowiges word opgeroep om hul vriende en kennisse uit te nooi na die geleentheid. Dit sal ook wonderlik wees as gelowiges hierdie inisiatief rakende 20 November se “Terug Kerk Toe”-inisiatief op sosiale media kan versprei,” het Pelser gesê. Besoek ToekomsVenster se Facebook-bladsy of www.toekomsvenster.co.za vir meer inligting oor die inisiatief.